ข่าวร้ายท่วมตลาดหุ้นรูด 32 จุด
ตลาดกังวลสหรัฐชะลอคิวอีและมูดี้ส์ลดเครดิตไทย แห่เทขายจนฉุดดัชนีร่วง 32 จุด ซื้อขายกว่า 5 หมื่นล้าน
5 มิ.ย. 2556

ตลาดกังวลสหรัฐชะลอคิวอีและมูดี้ส์ลดเครดิตไทย แห่เทขายจนฉุดดัชนีร่วง 32 จุด ซื้อขายกว่า 5 หมื่นล้าน
ตลาดหุ้นวันที่ 5 มิ.ย. 2556 เคลื่อนไหวแดนลบตลอดทั้งวัน ในหุ้นขนาดใหญ่กลุ่มสื่อสาร แบงก์ พลังงาน ถูกเทขายออกมาหนัก ใกล้ปิดตลาด ดัชนีไหลรูดปิดต่ำสุดของวัน 1,522.66 จุด ลดลง 32.95 จุด หรือ 2.12 % มูลค่าซื้อขาย 50,717.88 ล้านบาท 
ทั้งนี้ตลาดได้รับปัจจัยลบทั้งปัจจัยภายนอกและในประเทศ คือ ความกังวลสหรัฐชะลอมาตรการ QE 3 , ต่างชาติขายหุ้นเอเซียรวมทั้งไทย  และมูดี้ส์ อินเวสเมนท์ ขู่ลดเครดิตประเทศไทย 
หลักทรัพย์ที่มีมูลค่าซื้อขายสูงสุด 5 อันดับแรก คือ 
1.INTUCH      ปิดที่      88       บาท   ลดลง     3   บาท     มูลค่าซื้อขาย    2,750.49     ล้านบาท
2.ADVANC     ปิดที่    262       บาท    ลดลง    13  บาท     มูลค่าซื้อขาย    2,587.25   ล้านบาท 
3.KBANK       ปิดที่   193.50   บาท    ลดลง    7.50 บาท   มูลค่าซื้อขาย   2,321.59    ล้านบาท
4.TRUE           ปิดที่      9.95    บาท    ลดลง    0.45 บาท   มูลค่าซื้อขาย   2,222.52    ล้านบาท
5.KTB             ปิดที่     21.30    บาท   ลดลง     0.80 บาท   มูลค่าซื้อขาย   2,135.68     ล้านบาท 
นายธวัชชัย อัศวพรชัย ผู้อำนวยการอาวุโส ฝ่ายวิเคราะห์หลักทรัพย์ บริษัทหลักทรัพย์ โกลเบล็ก กล่าวว่า นักลงทุนต่างชาติทยอยขายหุ้นไทยออกมาอย่างต่อเนื่อง ซึ่งคาดว่าเป็นการทำกำไรในระยะสั้น สำหรับแนวโน้มตลาดหุ้นไทยในช่วงเดือนมิถุนายน 2556 มองว่า ดัชนีตลาดหุ้นมีแนวโน้มปรับตัวลดลง โดยปัจจัยสำคัญที่ต้องติดตาม คือ ตัวเลขเศรษฐกิจสหรัฐ ที่จะประกาศออกมาในช่วงก่อนการประชุมธนาคารกลางสหรัฐ(FED) 
ขณะที่ แนวโน้มการลงทุนของนักลงทุนในปะเทศส่วนใหญ่ ยังคงชะลอการลงทุน เพื่อรอดูการประกาศผลการดำเนินงานของบริษัทจดทะเบียน ในไตรมาส2/2556  ว่าจะออกมาในเชิงบวกตามที่เคยมีการคาดการณ์ของกลุ่มนักวิคราะห์ประมาณการณ์ไว้หรือไม่
“FED ยังคงไม่มีความชัดเจนเกี่ยวกับเรื่องการชะลอหรือหยุดใช้มาตราการผ่อนคลายทางการเงินครั้งที่3(QE3) ทั้งนี้หากมีชะลอการใช้มาตรการดังกล่าวคาดว่าจะส่งผลทำให้ตลาดหุ้นทั่วโลกต่างชะลอตัวและปรับลดลงอย่างต่อเนื่อง อย่างไรก็ตามหากมีความชัดเจนจาก FED ในเรื่องของมาตการผ่อนคลายเชิงปริมาณแล้วอาจทำให้นักลงทุนกลับเข้ามาซื้อหุ้นไทยในอีกครั้ง หรือมีการรีบาล์วในช่วงปลายเดือนกลับขึ้นไป” 
นายธวัชชัย แนะกลยุทธ์การลงทุน หาโอกาสในการทยอยขายทำกำไร  พร้อมติดตามสถานการณ์ในประเทศ  ขณะนี้ไม่มีปัจจัยบวกสนับสนุน โดยให้กรอบสัญญาณทางเทคนิคแนวต้าน 1,650 จุด ส่วนรับให้ได้ที่ระดับ 1,540-1,515-1,500 จุดตามลำดับ